Diari Oficial de la Generalitat Valenciana


Sumari del DOGV 9041, del 15-03-2021 (2021/2542)

ACORD 1284/X, de 2 de març, de la Mesa de les Corts Valencianes, de conformitat amb la Comissió de Govern Interior, sobre les normes reguladores de la comptabilitat i control de les subvencions assignades als grups parlamentaris de les Corts Valencianes.
--------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9041

Data del DOGV
:   15-03-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/2542


Data del document
:   02-03-2021

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes
    * legislació
    * reglament intern
    * Parlament regional
    * control pressupostari

ACORD 1284/X, de 2 de març, de la Mesa de les Corts Valencianes, de conformitat amb la Comissió de Govern Interior, sobre les normes reguladores de la comptabilitat i control de les subvencions assignades als grups parlamentaris de les Corts Valencianes. [2021/2542]  
MESA DE LES CORTS VALENCIANES  
  
Es dona compte a la Mesa de les Corts Valencianes de la proposta de Normes reguladores de la comptabilitat i control de les subvencions assignades als grups parlamentaris de les Corts Valencianes, elaborades per la comissió tècnica integrada per representants de tots els grups parlamentaris i el text de les quals ?amb algunes modificacions- ha sigut elevat per la Comissió de Govern Interior a la Mesa de les Corts Valencianes perquè l'aprove.  
El marc normatiu aplicable al règim de comptabilitat i control de les subvencions assignades per les Corts Valencianes als grups parlamentaris de les Corts Valencianes que ha sustentat els acords adoptats fins avui pels òrgans de la cambra, és el següent:  
a) L'article 28, punts 1 i 3, del Reglament de les Corts Valencianes relatiu a les subvencions dels grups parlamentaris, que disposa el següent:  
«1. Les Corts Valencianes, per acord de la Mesa i la Junta de Síndics, posaran a disposició dels grups parlamentaris els espais físics i mitjans humans i materials suficients perquè puguen complir la funció parlamentària, i se'ls assignarà, a càrrec dels pressuposts, una subvenció fixa, idèntica per a tots, suficient per a cobrir les necessitats de funcionament, i una altra variable segons el nombre de diputats de cada un d'ells. Les quanties seran fixades per la Mesa de la cambra, oïda la Comissió de Govern Interior, dins dels límits de la consignació pressupostària corresponent.  
3. Els grups parlamentaris i el Grup Mixt portaran una comptabilitat específica de les subvencions a què es refereixen els apartats 1 i 2, respectivament, que posaran a disposició de la Mesa de les Corts Valencianes quan hi siguen requerits i, en tot cas, en finalitzar el període de sessions.»  
b) L'article 2.1.e de la Llei orgànica 8/2007, de 4 de juliol, de finançament dels partits polítics, que estableix que els recursos econòmics dels partits polítics estan constituïts, entre altres, per «les aportacions que, si és el cas, els partits polítics puguen rebre dels grups parlamentaris de les cambres de les Corts Generals, de les assemblees legislatives de les comunitats autònomes».  
c) L'article 14 de la citada Llei orgànica 8/2007, referit a «?la comptabilitat?», apartat quatre, que disposa que «per a la rendició de comptes dels grups parlamentaris de les Corts Generals, de les assemblees legislatives de les comunitats autònomes, de les juntes generals dels territoris històrics bascos i dels grups de les corporacions locals, cal ajustar-se al que disposen els seus respectius reglaments o la seua legislació específica, que han de respectar els principis generals d'aquesta llei en matèria de rendició de comptes».  
Complementàriament a això, en els apartats 5 a 7 de l'article 14 de la Llei orgànica 8/2007 s'estableix el següent:  
«Cinc. Els comptes anuals consolidats dels partits polítics s'han d'estendre als àmbits estatal, autonòmic i provincial. Els comptes corresponents a l'àmbit local i comarcal, si n'hi ha, s'han d'integrar en els comptes de nivell provincial. Els comptes anuals consolidats de federacions de partits i coalicions han d'incloure els dels partits federats i coalitzats.  
Sis. Tots els partits polítics han de remetre els comptes anuals consolidats, en els quals s'han de detallar i documentar els seus ingressos i despeses, degudament formalitzats al Tribunal de Comptes abans del 30 de juny de l'any següent al que aquells es referisquen. La presentació ha de ser efectuada pel responsable de la gestió economicofinancera del partit.  
Set. Una vegada presentats els comptes anuals, el Tribunal de Comptes ha de lliurar al partit polític la justificació d'haver efectuat aquesta presentació. Dins del mes següent a la finalització del termini de presentació dels comptes anuals, el Tribunal de Comptes ha de remetre al registre de partits polítics del Ministeri de l'Interior i al president de la Comissió Mixta per a les Relacions amb el Tribunal de Comptes la llista dels partits que hagen realitzat la presentació.»  
Aquest article 14 ha sigut redactat per l'apartat deu de l'article primer de la Llei orgànica 3/2015, de 30 de març, de control de l'activitat economicofinancera dels partits polítics, per la qual es modifiquen la Llei orgànica 8/2007, de 4 de juliol, sobre finançament dels partits polítics, la Llei orgànica 6/2002, de 27 de juny, de partits polítics, i la Llei orgànica 2/1982, de 12 de maig, del Tribunal de Comptes.  
  
d) L'article 16 de la Llei orgànica 8/2007 indicada, sobre el «control extern», el qual, en l'apartat 1 estableix el següent:  
«U. Correspon en exclusiva al Tribunal de Comptes el control de l'activitat economicofinancera dels partits polítics, sense perjudici de les competències relatives a la fiscalització dels processos electorals autonòmics atribuïdes als òrgans de control extern de les comunitats autònomes previstos en els seus estatuts respectius».  
Aquest apartat u de l'article 16 ha sigut redactat per l'apartat onze de l'article primer de la Llei orgànica 3/2015, de 30 de març, de control de l'activitat economicofinancera dels partits polítics, per la qual es modifiquen la Llei orgànica 8/2007, de 4 de juliol, sobre finançament dels partits polítics, la Llei orgànica 6/2002, de 27 de juny, de partits polítics, i la Llei orgànica 2/1982, de 12 de maig, del Tribunal de Comptes.  
e) La Llei 38/2003, de 17 de novembre, general de subvencions, estableix en l'article 4.d el següent: «Queden exclosos de l'àmbit d'aplicació d'aquesta llei: d) Les subvencions als grups parlamentaris de les cambres de les Corts Generals, en els termes previstos en els reglaments del Congrés dels Diputats i del Senat, així com les subvencions als grups parlamentaris de les assemblees autonòmiques i als grups polítics de les corporacions locals, segons establisca la seua pròpia normativa.»  
  
f) La Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que disposa en l'article 2.2 que «aquesta llei no serà aplicable a les Corts, que gaudixen d'autonomia pressupostària d'acord amb el que establix l'article 21 de l'Estatut d'autonomia de la Comunitat. No obstant, es mantindrà la coordinació necessària per a l'elaboració del projecte de llei de pressupostos de la Generalitat.»  
g) Les Normes sobre règim econòmic i pressupostari de les Corts Valencianes, aprovades, a proposta de la Presidència, per la Mesa de les Corts Valencianes, d'acord amb la Comissió de Govern Interior, el 9 de setembre de 2014 (DOGV 7401, 12.11.2014) que, respecte de les subvencions assignades als grups parlamentaris amb càrrec al pressupost de les Corts Valencianes, en l'últim paràgraf de la seua norma 35, estableixen el següent:  
«De conformitat amb el que es disposa en 14.6 (actual 16.4) de la Llei orgànica 8/2007, de 4 de juliol, sobre finançament dels partits polítics, i en l'article 28.3 del Reglament de les Corts Valencianes, les subvencions assignades per les Corts Valencianes als grups parlamentaris estan subjectes al règim de comptabilitat i control establit, sobre la base d'aquests preceptes, per la Mesa d'acord amb la Comissió de Govern Interior en la reunió celebrada el dia 28 de maig de 2013 o la que en un acord posterior puga establir-se.»  
h) Les Normes reguladores de la fiscalització de les despeses que hagen de finançar-se amb càrrec al pressupost de les Corts Valencianes, aprovades, a proposta de la Presidència, per la Mesa de les Corts Valencianes, d'acord amb la Comissió de Govern Interior el 9 de setembre de 2014 (DOGV 7401, 12.11.2014) que, respecte de les subvencions assignades als grups parlamentaris amb càrrec al pressupost de les Corts Valencianes, en la norma quinzena, apartat 3, disposen:  
  
«3. De conformitat amb el que es disposa en 14.6 (actual 14.4) de la Llei orgànica 8/2007, de 4 de juliol, sobre finançament dels partits polítics, i en l'article 28.3 del Reglament de les Corts Valencianes, les subvencions assignades per les Corts Valencianes als grups parlamentaris estan subjectes al règim de comptabilitat i control establit, sobre la base d'aquests preceptes, per la Mesa d'acord amb la Comissió de Govern Interior en la seua reunió celebrada el dia 28 de maig de 2013 o la que en un acord posterior puga establir-se.»  
En l'actualitat està vigent el text refós de les Normes reguladores de la fiscalització de les despeses que hagen de finançar-se amb càrrec al pressupost de les Corts Valencianes, aprovat per la Mesa de les Corts Valencianes, d'acord amb la Comissió de Govern Interior el 8 d'octubre de 2018 (DOGV 8561, 03.06.2019), però no ha introduït cap modificació de la regulació inicial en aquest aspecte.  
Aquest sistema de comptabilitat i control de les subvencions assignades als grups parlamentaris de les Corts Valencianes, ha sigut establit per la Mesa de les Corts Valencianes d'acord amb la Comissió de Govern Interior sobre la base de la legislació i normativa que s'ha citat anteriorment i és similar a l'existent en la generalitat dels parlaments de l'Estat espanyol, sense perjudici de la potestat que cada reglament parlamentari i els òrgans rectors de cada institució tenen d'establir el que estimen procedent sobre aquest tema, en exercici de l'autonomia institucional, organitzativa i financera que tenen constitucionalment i estatutàriament reconeguda. Per tant, les Corts Valencianes han desenvolupat la seua actuació en aquesta matèria en el marc de la legislació actualment vigent reguladora del control de les subvencions assignades als grups parlamentaris pel parlament amb càrrec al pressupost d'aquest.  
  
La Sindicatura de Comptes, en els informes de fiscalització elaborats a petició de les Corts Valencianes sobre el compte general de les Corts Valencianes dels exercicis 2015, 2016, 2017, 2018 i 2019, ha formulat reiterades recomanacions relatives a una major regulació de la comptabilitat i justificació de les subvencions assignades per les Corts Valencianes als grups parlamentaris, i estan en línia amb la proposta de Normes de règim econòmic i pressupostari de les Corts Valencianes i de Normes reguladores de la fiscalització de les despeses que hagen de finançar-se amb càrrec al pressupost de les Corts Valencianes, elaborades pels serveis de la cambra el 6 de febrer de 2014, i els documents de treball elaborats anteriorment pels serveis de la cambra quant a la comptabilitat dels grups parlamentaris i els possibles sistemes de justificació i control d'aquelles subvencions. Tot això està en sintonia amb les consideracions formulades a les Corts Valencianes pel Síndic de Greuges en un escrit remès en data 25 de maig de 2018 (RS núm. 13841) i per l'Agència de Prevenció i Lluita contra el Frau de la Comunitat Valenciana en la memòria d'activitat corresponent a l'exercici 2018 remesa a les Corts Valencianes (p. 188). En aquest sentit, la Presidència i la Mesa de les Corts Valencianes han manifestat amb reiteració la necessitat de regular en aquesta X legislatura les subvencions dels grups parlamentaris atenent les recomanacions formulades per la Sindicatura de Comptes i altres institucions de la Generalitat.  
  
Cal significar, en aquest sentit, que la Resolució de 8 de març de 2019, de la Presidència del Tribunal de Comptes, per la qual es modifica l'Acord del Ple de 7 de març de 2019, pel qual es modifica el pla de comptabilitat adaptat a les formacions polítiques aprovat el 20 de desembre de 2018 (BOE 68, 20.03.2019) recorda en l'apartat IV de la introducció del pla el següent:  
«Quant a l'activitat econòmica dels grups parlamentaris de les Corts Generals, de les assemblees legislatives de les comunitats autònomes, de les juntes generals dels territoris històrics bascos i la dels grups polítics en les corporacions locals, l'article 14.4 de la Llei orgànica 8/2007 estableix que cal ajustar-se al que disposen els seus respectius reglaments o la seua legislació específica, que han de respectar els principis generals d'aquesta llei en matèria de rendició de comptes. [...] en consonància amb això, es considera que aquest pla de comptabilitat està dirigit als partits polítics, estrictament considerats, que, en aplicació de l'article 14 de la Llei orgànica 8/2007, haurien d'elaborar i presentar uns estats comptables consolidats que engloben els diferents nivells de les seues respectives organitzacions territorials (estatal, autonòmic i provincial). Pel que fa a la seua organització institucional, conformada aquesta última pels diferents grups parlamentaris i grups de càrrecs electes en les corporacions locals, ha d'ajustar-se al que disposa el número 4 de l'article 14 citat.»  
Aquesta resolució de la Presidència del Tribunal de Comptes i les recomanacions a les quals abans s'ha fet referència obrin explícitament als parlaments ?i a les Corts Valencianes entre aquests- la possibilitat de realitzar actuacions i elaborar normes o modificar les que en cada institució parlamentària s'hagen aprovat, que permeten avançar en la regulació de la comptabilitat de les subvencions que s'assignen als grups parlamentaris amb càrrec al pressupost del parlament i dels sistemes de control intern i extern d'aquelles.  
L'aprovació d'aquesta modificació normativa ha de ser fruit del treball conjunt dels grups parlamentaris i comptar amb la unanimitat dels òrgans rectors de la cambra. Aquest és i ha sigut sempre l'objectiu de la Mesa de les Corts Valencianes quan ha abordat aquesta qüestió, tenint en compte la seua transcendència, la seua incidència directa sobre les obligacions i el funcionament dels grups parlamentaris i indirectament sobre l'activitat de tots els membres de la cambra, i el caràcter absolutament innovador que la seua aprovació tindria en el conjunt dels parlaments de l'Estat espanyol. Per això, en aquesta matèria és sempre aconsellable que els acords que, si és el cas, s'adopten siguen adoptats des de la unanimitat dels grups parlamentaris o el major consens possible, i que les actuacions que s'aproven es programen anticipadament amb un calendari que permeta adequar els procediments interns, en el que puga ser necessari, al que establisquen les normes que, si així s'estima oportú, aproven les Corts Valencianes.  
  
Al llarg del segon semestre de 2019 i en el primer trimestre del 2020, fins que es va produir la declaració de l'estat d'alarma a conseqüència de la crisi sanitària provocada pel coronavirus de la Covid-19, s'han realitzat nombroses reunions de treball d'una comissió tècnica integrada per representants de tots els grups parlamentaris tendents a elaborar una proposta subscrita per unanimitat que atenga les recomanacions formulades reiteradament per la Sindicatura de Comptes en aquesta matèria. En l'última d'aquestes reunions, celebrada el dia 1 de febrer de 2021, la comissió tècnica va acordar per unanimitat elevar a la Mesa de les Corts Valencianes la proposta d'aprovació de les Normes reguladores de la comptabilitat i control de les subvencions assignades als grups parlamentaris de les Corts Valencianes, el text de les quals s'adjunta a aquest acord. La Mesa de les Corts Valencianes, en la reunió celebrada el dia 16 de febrer, va acordar traslladar a la Comissió de Govern Interior aquesta proposta perquè se'n prenga coneixement i per a l'adopció de l'acord que s'estime procedent.  
Finalment, cal recordar que l'aplicació de la normativa interna aprovada per les Corts Valencianes en aquesta matèria, en exercici de la seua autonomia institucional i financera, és sense perjudici del control i fiscalització de l'activitat economicofinancera dels partits polítics que correspon en exclusiva al Tribunal de Comptes, en virtut de l'article 16.1 de la Llei orgànica 8/2007, de 4 de juliol, de finançament dels partits polítics. En el marc d'aquest control dels comptes consolidats dels partits polítics, aquest tribunal pot i deu efectuar el control de les transferències efectuades a aquests pels grups parlamentaris corresponents de les assemblees legislatives de les comunitats autònomes, i pot recaptar directament dels grups parlamentaris la documentació que estime necessària per a l'exercici de la seua funció fiscalitzadora.  
  
Sobre la base d'això, en virtut del que es disposa en l'article 28.3 del Reglament de les Corts Valencianes, vist l'informe favorable emès per l'Assessoria Jurídica, la Mesa de les Corts Valencianes, en la reunió celebrada el dia 2 de març de 2021, d'acord amb la Comissió de Govern Interior, ha adoptat per unanimitat l'acord següent:  
  
  
ACORD  
  
Primer  
Aprovar les Normes reguladores de la comptabilitat i control de les subvencions assignades als grups parlamentaris de les Corts Valencianes, el text de les quals s'adjunta a aquest acord.  
  
Segon  
Comunicar aquest acord als grups parlamentaris i publicar-lo en el Butlletí Oficial de les Corts Valencianes i el Diari Oficial de la Generalitat Valenciana.  
  
Palau de les Corts Valencianes  
  
València, 2 de març de 2021  
  
El president,  
ENRIC MORERA I CATALÀ  
  
El secretari primer,  
LUIS ARQUILLOS CRUZ  
  
NORMES REGULADORES DE LA COMPTABILITAT I CONTROL DE LES SUBVENCIONS ASSIGNADES ALS GRUPS PARLAMENTARIS DE LES CORTS VALENCIANES  
  
Primera. Caràcter finalista de les subvencions  
Les subvencions assignades per les Corts Valencianes als grups parlamentaris tenen el caràcter de subvencions finalistes i han de ser destinades per aquests a finançar les despeses corrents necessàries per a la realització de les seues funcions parlamentàries, sense que aquestes subvencions puguen destinar-se a finançar l'adquisició de béns d'inversió.  
  
Segona. Règim de comptabilitat i control  
Aquestes subvencions, incloses les aportacions que els grups parlamentaris realitzen als partits polítics respectius amb càrrec a aquestes, en virtut del que es preveu en l'article 2.1.e de la Llei orgànica 8/2007, de 4 de juliol, sobre finançament dels partits polítics, estan subjectes al règim de comptabilitat i control que s'estableix en l'article 28 del Reglament de les Corts Valencianes i en aquestes normes.  
  
  
Tercera. Número d'identificació fiscal  
Com a perceptors d'aquestes subvencions, els grups parlamentaris han de comunicar a la Mesa de les Corts Valencianes a l'inici de la legislatura el número d'identificació fiscal que tinguen assignat.  
  
Quarta. Aportacions realitzades pels grups parlamentaris als partits polítics respectius  
1. El conveni subscrit entre un grup parlamentari i el partit polític respectiu, relatiu a l'aportació de la subvenció que aquell realitze al partit polític, ha d'incloure almenys el contingut següent:  
a) Identificació i capacitat de les persones signants.  
b) Termini de duració del conveni, que no pot excedir el de la legislatura.  
c) Funcions i, si és el cas, serveis o accions a realitzar pel partit polític, amb expressió del seu import o percentatge de cost respecte de l'import total de l'aportació transferida pel grup parlamentari, fent constar explícitament la vinculació d'aquestes funcions i accions a l'activitat desenvolupada en les Corts Valencianes pel grup parlamentari.  
  
d) Termini i forma de la presentació dels justificants acreditatius de la destinació de les aportacions que ha de remetre el partit polític al grup parlamentari.  
2. La memòria anual que, si és el cas, elabore el grup parlamentari, relativa als serveis prestats pel partit polític al grup parlamentari, ha d'incloure almenys el contingut descrit en els apartats a, c i d de l'apartat anterior.  
3. La memòria elaborada pel grup parlamentari o el conveni subscrit, si és el cas, entre un grup parlamentari i el partit polític respectiu, han de ser remesos pel síndic o síndica a la Mesa de les Corts Valencianes. Una vegada verificat per la Mesa que el contingut d'aquests documents compleix aquestes normes i considerant-lo conforme així com el percentatge d'imputació de costos al grup parlamentari que en aquells s'estableix, s'han de remetre a la Intervenció a l'efecte que el control financer a realitzar per aquesta es porte a efecte sobre els criteris determinats en el conveni o, si és el cas, en la memòria.  
  
  
Cinquena. Pla de comptabilitat dels grups parlamentaris  
El pla general de comptabilitat aplicable als grups parlamentaris és el pla de comptabilitat adaptat a les formacions polítiques i a la Llei orgànica 3/2015, de 30 de març, aprovat pel Ple del Tribunal de Comptes mitjançant un acord de 20 de desembre de 2018, publicat per la Resolució de 21 de desembre de 2018, de la Presidència del Tribunal de Comptes (BOE 314, d 29.12.2018).  
  
Sisena. Comptes anuals dels grups parlamentaris i documentació justificativa  
Els comptes anuals de les subvencions rebudes i tota la documentació justificativa que es detalla en l'annex que s'adjunta a aquestes normes han de ser remesos pel síndic o síndica del grup parlamentari a la Mesa de les Corts Valencianes abans del 15 de febrer de l'exercici següent, acompanyats de la documentació referida a l'últim període de l'exercici que es determine en el pla anual de control financer corresponent aprovat per la Mesa de les Corts Valencianes.  
  
  
Setena. Control intern  
1. El control intern de les subvencions assignades per les Corts Valencianes als grups parlamentaris ha de ser realitzat per la Intervenció de les Corts Valencianes en la modalitat de control financer.  
2. El control financer s'ha d'estendre a la comprovació de la destinació de les subvencions assignades als grups parlamentaris, així com la de les aportacions que els grups parlamentaris realitzen, amb càrrec a aquestes subvencions, als seus partits polítics respectius.  
3. El control financer té com a objecte verificar:  
a) L'obtenció adequada i correcta de la subvenció pel beneficiari.  
  
b) El compliment del beneficiari de les seues obligacions en la gestió i aplicació de la subvenció.  
c) La justificació adequada i correcta de la subvenció.  
d) La realitat i la regularitat de les operacions que, d'acord amb la justificació presentada per beneficiaris, han sigut finançades amb la subvenció i, en particular, la seua adequació al contingut de la memòria anual o el conveni regulats en la norma quarta.  
  
Vuitena. Pla anual de control financer  
1. Correspon a la Mesa de les Corts Valencianes aprovar anualment un pla anual de control financer de les subvencions assignades als grups parlamentaris que ha d'establir l'abast i les línies fonamentals de l'activitat de control a desenvolupar per la Intervenció de les Corts Valencianes i, en tot cas, ha de definir les principals àrees de risc a fiscalitzar en cada exercici.  
2. Aquest pla anual de control financer ha de ser elevat a la Mesa de les Corts Valencianes per la Secretaria General a proposta de la Intervenció. Una vegada aprovat per la Mesa, ha de ser notificat als grups parlamentaris i incorporat com a annex al projecte de pressupost de les Corts Valencianes corresponent a cada exercici econòmic.  
3. L'exercici del control financer de les subvencions als grups parlamentaris s'ha d'adequar a aquest pla anual de control financer.  
  
  
Novena. Procediment de control financer  
1. Rebuts per la Mesa de les Corts Valencianes els comptes anuals dels grups parlamentaris, el conveni subscrit entre el grup parlamentari i el partit polític respectiu o, si és el cas, la memòria anual i la documentació justificativa que es detalla en l'annex que s'adjunta a aquestes normes, ha de ser traslladat per la Secretaria General al Servei d'Afers Econòmics i al lletrat o lletrada d'afers econòmics, a fi de comprovar l'aportació de la documentació requerida per les normes o sol·licitar, si és el cas, que s'aporte la que quede per presentar.  
  
2. Una vegada efectuada la comprovació anterior, s'ha de remetre la documentació presentada a la Intervenció de les Corts Valencianes, a fi que realitze les actuacions de control financer que corresponguen i emeta un informe comprensiu dels fets posats de manifest i de les conclusions que se'n deriven.  
3. La Intervenció ha de remetre el seu informe a la Secretaria General, que l'ha d'elevar a la Mesa de les Corts Valencianes, la qual l'ha de traslladar als grups parlamentaris.  
4. Les actuacions de control financer han de concloure en el termini màxim de sis mesos a comptar de la data de remissió a la Intervenció de les Corts Valencianes dels comptes anuals i la documentació justificativa de les subvencions assignades als grups parlamentaris.  
5. La Mesa de les Corts Valencianes, a la vista de l'informe elaborat per la Intervenció, ha de declarar la vàlida presentació dels comptes anuals dels grups parlamentaris i la seua incorporació al compte general de les Corts Valencianes de l'exercici corresponent o ha d'acordar l'inici de l'expedient de reintegrament en els supòsits que, si és el cas, pertoquen d'acord amb la norma desena.  
  
Desena. Expedient de reintegrament  
1. Quan l'informe emès per la Intervenció de les Corts Valencianes concloga la procedència de reintegrar la totalitat o part de la subvenció assignada a un grup parlamentari, la Mesa de les Corts Valencianes ha d'acordar motivadament l'inici de l'expedient de reintegrament. Aquest acord s'ha de notificar al grup parlamentari afectat i se li ha de concedir un termini de 15 dies de per a formular al·legacions i presentar la documentació que estime convenient.  
2. La Mesa de les Corts Valencianes, a la vista de les al·legacions i la documentació presentada i de l'informe que emeten la Intervenció i l'Assessoria Jurídica, ha d'adoptar un acord motivat que aprove el reintegrament total o parcial de la subvenció abonada al grup parlamentari o que arxive l'expedient.  
3. L'acord adoptat per la Mesa de les Corts Valencianes ha de ser notificat al grup parlamentari afectat i comunicat al Servei d'Afers Econòmics i a la Intervenció de les Corts Valencianes.  
  
  
DISPOSICIÓ DEROGATÒRIA  
  
Queda derogat l'acord de la Mesa de les Corts Valencianes adoptat a proposta de la Comissió de Govern Interior en la reunió celebrada el dia 28 de maig de 2013 relatiu als estats comptables a presentar pels grups parlamentaris de les Corts Valencianes, que és substituït per aquestes normes i l'annex que s'aprova amb aquestes.  
  
  
  
DISPOSICIONS FINALS  
  
Primera  
Aquestes normes s'han de publicar en el Butlletí Oficial de les Corts Valencianes i en el Diari Oficial de la Generalitat Valenciana.  
  
Segona  
Aquestes normes entren en vigor a partir de la publicació en el Butlletí Oficial de les Corts Valencianes i s'han d'aplicar a la comptabilitat i control de les subvencions que les Corts Valencianes assignen als grups parlamentaris en l'exercici 2022.  
  
  
ANNEX  
  
A. CONTROL INTERN  
1. Compte justificatiu de les subvencions rebudes. Documentació a aportar pels grups parlamentaris a la Mesa de les Corts Valencianes  
  
- Comptes anuals, d'acord amb el pla de comptabilitat adaptat a les formacions polítiques, amb nivell de desagregació de 5 dígits:  
- Balanç  
- Compte de resultats  
- Memòria  
- Certificat d'estar al corrent en les obligacions tributàries i amb la seguretat social.  
2. Suport documental de les despeses comptabilitzades  
2.1. Amb caràcter general: documents originals que donen suport a la despesa subvencionada. Qualsevol pagament realitzat amb càrrec al pressupost de les Corts Valencianes, ha de ser documentat amb el detall que permeta conèixer el destinatari individualitzat, així com el concepte i motiu que va donar lloc a això.  
- Despeses de personal:  
Nòmines, comprovant bancari del pagament de la nòmina, justificant bancari de l'ingrés en l'AEAT i SS, de les retencions per IRPF i SS.  
- Despeses en adquisició de béns, serveis o subministraments:  
Les contractacions s'han de realitzar, complint els principis establits en la disposició addicional tretzena de la Llei orgànica 8/2007, de 4 de juliol, sobre finançament dels partits polítics.  
Si, per la quantia, són contractes menors, és suficient amb l'aportació de la factura acreditativa d'acord amb el Reial decret 1.496/2003, de 28 de novembre, o tiquet de compra, en els casos i amb la forma legalment prevista.  
Si la despesa comporta retenció fiscal, cal aportar el comprovant de l'ingrés d'aquesta en l'AEAT.  
En cas de pagament per transferència, cal aportar el justificant bancari; i, si és en metàl·lic, cal aportar el «rebut» corresponent, amb indicació de la quantia satisfeta, dades de la factura o tiquet que es paga i firma, amb antefirma llegible, del perceptor i el seu NIF.  
- Dietes:  
Liquidació mensual firmada pel diputat o diputada de les dietes abonades pel grup parlamentari amb motiu de la seua activitat parlamentària amb expressió de la data, hora, origen i destinació i quilometratge, si és el cas. L'import de la liquidació s'ha d'ajustar a les despeses degudament realitzades i acreditades amb la factura o tiquet corresponent, amb els justificants de pagament corresponents establits en la normativa de l'IRPF; o, en defecte d'això, ajustar-se a les indemnitzacions previstes en l'IRPF.  
2.2. Aportació prevista en l'article 2.1.e de la Llei orgànica 8/2007, de 4 de juliol, de finançament dels partits polítics.  
- Acord del grup parlamentari relatiu a l'import de l'aportació a realitzar.  
- Justificant bancari de l'aportació realitzada.  
- Els grups parlamentaris han de requerir dels partits polítics als quals hagen remès finançament la justificació documental de la destinació donada als fons transferits, amb un nivell de detall similar a l'establit en l'apartat 2.1. Aquesta justificació ha d'incloure una memòria o conveni que arreplegue el detall dels serveis prestats pel partit polític al grup parlamentari.  
3. Tramitació  
Rebuda la documentació anterior per la Mesa de les Corts Valencianes, ha de ser remesa a la unitat de control intern de la cambra, la Intervenció de les Corts Valencianes, perquè l'analitze i comprove. Aquesta unitat ha d'elevar un informe a la Mesa, en el qual s'ha de fer constar l'adequació dels comptes i suports aportats als criteris assenyalats més amunt, i s'ha de proposar l'acceptació o les objeccions oportunes.  
Les Corts Valencianes han de retornar als grups parlamentaris tots els documents originals que hagen sigut utilitzats com a justificants de la subvenció concedida, degudament estampillats, amb la llegenda «Aquesta despesa ha sigut subvencionada per les Corts Valencianes amb càrrec a la subvenció concedida l'any xxxx al grup parlamentari».  
4. Termini per a justificar  
- Abans de l'11 de febrer de l'exercici següent al de la concessió.  
5. Efectes de la no-presentació i/o presentació inadequada de la documentació, prèvia instrucció de l'expedient corresponent  
- Reclamació dels imports no justificats, mitjançant expedient de reintegrament per pagaments indeguts, amb detracció de les quantitats corresponents amb càrrec a subvencions futures.  
6. Publicitat  
El procés de rendició de comptes davant la Mesa de les Corts Valencianes, ha d'estar finalitzat abans del 30 de juny; l'acord de la Mesa, així com els comptes anuals, amb 2 dígits de desagregació, s'han de publicar en el Butlletí Oficial de les Corts Valencianes.  
  
B. CONTROL EXTERN  
Tota la documentació anterior, així com la pròpia de les Corts Valencianes, ha d'estar sotmesa a l'auditoria de la Sindicatura de Comptes del compte general de les Corts Valencianes que es realitze anualment, a petició de les Corts Valencianes, de conformitat amb les Normes de règim econòmic i pressupostari de les Corts Valencianes aprovades per la Mesa de les Corts Valencianes d'acord amb la Comissió de Govern Interior.  
  
C. ENTRADA EN VIGOR  
Aquestes Normes reguladores de la comptabilitat i control de les subvencions assignades als grups parlamentaris de les Corts Valencianes entren en vigor a partir de la publicació en el Butlletí Oficial de les Corts Valencianes i s'han d'aplicar a la comptabilitat de l'exercici 2022.